# A datación

# Como se datan os descubrimentos?

Para datar achados históricos empréganse diferentes métodos científicos que axudan a saber a idade dos obxectos atopados en escavacións. Estes métodos son a datación directa e a datación indirecta.

## Datación Directa

Datación directa: analízase directamente o material dun obxecto para saber a súa idade.

## Carbono 14

Permite saber a idade de restos orgánicos (ósos, madeira ou tecidos, entre outros) ata uns 50.000 anos de antigüidade. Este método baséase na descomposición do carbono. Medindo esta descomposición saberemos a que ano pertenceu.

## Termoluminiscencia

Úsase para datar cerámica e obxectos de barro cocido. Mide a luz emitida polos minerais cando se quentan, permitindo saber cando foron cocidos por última vez.

## Datación Indirecta

Datación indirecta: Estímase a idade en base ao contexto, xa que non se pode analizar o material directamente.

## Estratigrafía

Analiza as capas do solo onde están os obxectos. Os máis profundos son máis antigos.

## Tipoloxía

Comparación de obxectos similares xa datados (por exemplo, comparar unha nova ánfora atopada cunha xa coñecida).

## Importante!

Importante! Antes de comezar a responder, le con atención a descrición de cada obxecto, fíxate ben nas pistas e reflexiona sobre as preguntas guía.

A resposta non está oculta... está agardando que a descubras co teu razoamento!

# Actividade grupal: Datando obxectos

Como sabes, varios obxectos de distintas épocas acabaron mesturados coa carta de María de Souto. Tes que descubrir de que época son cos teus compañeiros e compañeiras. Seredes capaces de interpretar as pistas?

Como organizar a actividade:

- Formade pequenos grupos
- Debatede como datariades o obxecto.
- Decidide a que época credes que pertence.
- Finalmente, poñede en común e explicade o voso razoamento.

Podes descargar o documento para recoller os datos na seguinte ligazón. Lembra gardalo ao remate. Consulta co profesorado o xeito de cubrilo.

- Accede ao recurso "Detectives da Historia" para imprimir.
- Accede ao recurso "Detectives da Historia" par a cubrir no ordenador (máis sostible).

## Grupo 1

Biface

Descrición:
Obxecto de pedra tallado a man, empregado como ferramenta para cortar ou raspar.

Pistas:

- Non hai escritura.
- Fabricado a man sen metais.
- Moi antigo.

Preguntas guía:

- De que material está feito este obxecto?
- Hai restos orgánicos?
- Que método sería mellor: carbono 14, estratigrafía ou comparación?

## Grupo 2

Espada de bronce

Descrición:
Obxecto metálico usado para a guerra. Fabricado coa aliaxe de bronce.

Pistas:

- Uso de metais.
- Obxecto traballado.

Preguntas guía:

- Pódese datar usando carbono 14? Por que si ou por que non?
- Cal sería o método máis axeitado?

## Grupo 3

Moeda

Descrición:
Peza metálica redonda cunha inscrición en latín e a imaxe dun emperador.

Pistas:

- Ten inscricións e símbolos.
- A figura representa un personaxe importante.
- Pode indicar unha época ou reinado.

Preguntas guía:

- Que información podemos extraer da inscrición e da imaxe?
- A inscrición pode axudarnos a datar?
- Que método usariamos?

## Grupo 4

Ánfora

Descrición:
Recipiente de cerámica decorado con escenas da vida cotiá en Grecia.

Pistas:

- Cerámica con decoracións.
- Estilo recoñecible.

Preguntas guía:

- Podemos comparar este obxecto con outros coñecidos?
- Sería útil a comparación de estilos para datar?

## Grupo 5

Inscrición en pedra

Descrición:
Texto escrito en latín gravado sobre pedra.

Pistas:

- Ten escritura.
- Podemos ler datas ou nomes.

Preguntas guía:

- A escrita pode axudarnos a datar?
- Que método usariamos?

Licenciado baixo a Licenza Creative Commons Atribución Non-comercial Compartir igual 4.0

Feito con eXeLearning (Nova xanela)