# 1.1. Que reto debes superar?

## Glosario

## Congreso

Definición:

  É un encontro ou reunión de persoas interesadas nun tema no que as persoas investigadoras explican os seus coñecementos de maneira sinxela para que todas as persoas que asisten os poidan comprender.

Exemplo:

  No Congreso sobre a prehistoria un historiador explicou cuns debuxos como se facían ferramentas daquela.

## Divulgar

Definición:

  Dar a coñecer un suceso ou un descubrimento de maneira que todo o mundo o poida comprender. A información debe presentarse de maneira sinxela.

Exemplo:

  Cando lin o documento que fixeron para divulgar o Camiño de Santiago, entendín porque era tan importante na Idade Media.

## Fontes seguras e fiables

Definición:

  Son sitios dos que podemos sacar información cuxa veracidade está comprobada, que está ben explicada e na cal podemos confiar. Hai detalles nos que nos podemos fixar para detectar as fontes seguras e fiables como: quen dá a información, onde se atopa publicada, se ten data, se proporciona datos e se outras fontes din o mesmo.

Exemplo:

  A páxina de Ciencia en la escuela- CSIC é unha fonte segura e fiable para aprender sobre ciencia

## Patrimonio

Definición:

  É todo aquilo que nos queda do pasado que resulta valioso para nós. Este patrimonio pode ser material (como un edificio ou unha ponte) ou inmaterial (como unha festa, unha canción ou a propia lingua).

Exemplo:

  Facer o Camiño de Santiago é un patrimonio inmaterial que herdamos da Idade Media.

## Perspectiva de xénero

Definición:

  É fixarse nas cousas que suceden ou sucederon prestando atención a que as mulleres e os homes non sempre foron tratados igual e que debemos buscar a igualdade entre todas as persoas, sexan do xénero que sexan.

Exemplo:

  Se falan da Historia con perspectiva de xénero nomean personaxes masculinos e femininos importantes desa época .

# O voso reto

A Historia é unha ciencia e os seus descubrimentos teñen que ser difundidos. É moi importante coñecer o noso pasado se queremos entender o presente. É por iso que, nesta unidade, o voso reto será que vos convertades en persoas investigadoras coa misión de divulgar a vida na Idade Media e Moderna a través dun congreso histórico, no que presentaredes un panel informativo ou unha charla.

Ademais de investigar daredes a coñecer todo o aprendido, xa que a ciencia non ten sentido se non se comparte.

Para conseguilo, traballaredes en grupos coa guía do voso mestre ou mestra, que incluirán a persoas con diferentes fortalezas e habilidades. Isto permitirá complementarse e axudarse ao longo desta aventura.

Preparádevos para viaxar no tempo!.

# Cal é a vosa meta?

Ao finalizar o reto seredes quen de:

1. Investigar sobre acontecementos históricos
2. Recoñecer fontes seguras e fiables
3. Comprender e situar feitos e etapas históricas cronoloxicamente
4. Identificar as características da sociedade da época medieval e moderna
5. Valorar o patrimonio natural e cultural
6. Introducir a perspectiva de xénero na historia

Licenciado baixo a Licenza Creative Commons Atribución Non-comercial Compartir igual 4.0

Feito con eXeLearning (Nova xanela)